Diari Oficial de la Generalitat Valenciana


Sumari del DOGV 10311, del 13-12-2024 (2024/13476)

RESOLUCIÓ de 10 de desembre de 2024, per la qual es convoquen per a 2024 les subvencions destinades al finançament de plans de formació, en l’àmbit de la Comunitat Valenciana, dirigits a la capacitació per al desenrotllament de les funcions relacionades amb el diàleg social i la negociació col·lectiva.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10661

Data del DOGV
:   13-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13677

CVE
:   YNTS-X-5840-25680

Data del document
:   10-12-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * negociació col·lectiva
    * diàleg social

La present resolució es dicta a fi de regular, en l’àmbit competencial de la Comunitat Valenciana, la concessió de subvencions per a l’execució de plans de formació dirigits a la capacitació per al desenrotllament de les funcions relacionades amb el diàleg social i la negociació col·lectiva, el finançament de les quals preveu l’article 6.8 de la Llei 30/2015, de 9 de setembre, per la qual es regula el Sistema de Formació Professional per a l’ocupació en l’àmbit laboral.

Esta regulació es realitza d’acord amb el que preveu l’Orde TMS/379/2019, de 28 de març (BOE 78, d’1 d’abril de 2019), per la qual s’aproven les bases reguladores per a la concessió de subvencions pel Servici Públic d’Ocupació Estatal, per al finançament de plans de formació d’àmbit estatal, dirigits a la capacitació per al desenrotllament de les funcions relacionades amb el diàleg social i la negociació col·lectiva, dictada en desplegament del Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l’ocupació en l’àmbit laboral.

La mencionada orde s’aprova tenint en compte que la Sentència del Tribunal Constitucional 71/2018, de 21 de juny, confirma la competència executiva de les comunitats autònomes, sense perjuí que siga mitjançant una orde del ministeri competent en matèria de treball com s’establiran les corresponents bases reguladores per a la concessió d’estes subvencions.

En els pressupostos de la Generalitat per a l’exercici 2024, s’inclou la línia de subvenció S1593, «Accions de formació relacionades amb la negociació col·lectiva i el diàleg social», en el capítol IV del subprograma 315A00, Condicions de treball i administració de les relacions laborals, amb una dotació d’1.122.356,00 euros, provinents de transferències finalistes de l’Administració general de l’Estat, d’acord amb el que establix el preàmbul i la disposició addicional primera de l’Orde TMS/379/2019, per la qual s’aproven les bases reguladores.

A més, la present convocatòria queda sotmesa, en el que siga procedent, a la Llei 38/2003, de 17 de novembre, general de subvencions; al Reial decret 887/2006, de 21 de juliol, pel qual s’aprova el seu reglament, i a la normativa autonòmica que establixen els articles 159 i següents de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

Les ajudes a la formació que preveu esta resolució són compatibles amb el mercat comú, d’acord amb l’article 107, apartat 1, del Tractat de funcionament de la Unió Europea, i queden dispensades de l’obligació de notificació, que establix l’article 108, apartat 3, del Tractat, i de comunicació, d’acord amb el que preveu l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, tenint en compte que no reunixen tots els requisits del mencionat article 107.1, perquè no suposen avantatge econòmic per a una empresa ni falsegen la competència, de manera que no afecten els intercanvis comercials entre els estats membres.

Les subvencions a les quals es referix esta convocatòria s’emmarquen dins del Pla estratègic de subvencions 2024-2027, de la Conselleria d’Educació, Universitats i Ocupació, codi de línia S1593, que en compliment del que preveu l’article 164.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, es va aprovar mitjançant la Resolució de 28 de gener de 2024, de la subsecretària de la Conselleria d’Educació, Universitats i Ocupació, per la qual s’aprova el Pla estratègic de subvencions 2024-2027 de la Conselleria d’Educació Universitats i Ocupació, de l’Institut Valencià de Seguretat i Salut en el Treball (INVASSAT), i s’incorpora el Pla estratègic de subvencions del Servici Valencià d’Ocupació i Formació (Labora) (DOGV 9782, 06.02.2024).

Pel que s’acaba d’exposar i de conformitat amb el que establix l’article 160.4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en relació amb el Decret 166/2024, de 12 de novembre, del Consell, d'aprovació del Reglament orgànic i funcional de la Conselleria d'Educació, Cultura, Universitats i Ocupació, i les bases reguladores d’estes subvencions,

RESOLC

*Primer. Objecte i àmbit aplicable*

1. Es convoquen, per a l’exercici 2024, les subvencions destinades al finançament de plans de formació, en l’àmbit de la Comunitat Valenciana, dirigits a la capacitació per al desenrotllament de les funcions relacionades amb el diàleg social i la negociació col·lectiva, que preveu l’Orde TMS/379/2019, de 28 de març, per la qual s’aproven les bases reguladores per a la concessió de subvencions pel Servici Públic d’Ocupació Estatal, per al finançament de plans de formació d’àmbit estatal, dirigits a la capacitació per al desenrotllament de les funcions relacionades amb el diàleg social i la negociació col·lectiva (d’ara en avant, Orde TMS/379/2019), que desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l’ocupació en l’àmbit laboral.

2. Esta convocatòria resulta aplicable en l’àmbit territorial de la Comunitat Valenciana.

*Segon. Finalitat de les activitats formatives subvencionades i destinataris finals*

1. Les activitats formatives finançades a l’empara d’esta convocatòria tenen com a finalitat el desenrotllament de plans de formació que incloguen activitats formatives dirigides a la capacitació de persones vinculades amb organitzacions sindicals i associacions empresarials, de l’àmbit de la Comunitat Valenciana, per al desenrotllament de les funcions relacionades amb el diàleg social i la negociació col·lectiva, i no es poden dirigir específicament a l’àmbit de l’Administració pública.

2. Podran ser persones destinatàries finals i participants en els plans de formació les persones vinculades amb les organitzacions sindicals i empresarials de l’àmbit de la Comunitat Valenciana que, per raó de la seua activitat, estan relacionades amb els processos de negociació col·lectiva i/o diàleg social, bé a través de la seua participació directa, bé a través de la seua direcció, suport, o assistència tècnica sindical o empresarial.

*Tercer. Principis que regixen la concessió de les subvencions*

La concessió de les subvencions es farà en règim de concurrència competitiva respectant els principis d’objectivitat, igualtat, transparència i publicitat.

*Quart. Pressupost per al finançament dels plans de formació*

1. L’import global màxim per a atendre esta convocatòria es finança amb càrrec a la línia de subvenció S1593, «Accions de formació relacionades amb la negociació col·lectiva i el diàleg social», del capítol IV del subprograma 315A00, Condicions de treball i administració de les relacions laborals, dels pressupostos de la Generalitat per a l’exercici 2024, i ascendix a 1.122.356,00 euros, provinents de transferències finalistes de l’Administració general de l’Estat.

2. De conformitat amb el que preveuen els articles 2 i 4 de l’Orde TMS/379/2019, i tenint en compte que, dels dos tipus de plans de formació que se subvencionen amb esta convocatòria, el primer abasta no sols activitats formatives dirigides a la capacitació per al desenrotllament de les funcions relacionades amb la negociació col·lectiva, sinó també les dirigides a la formació per a la capacitació per al desenrotllament de les funcions relacionades amb el diàleg social, l’import previst per al finançament de la present convocatòria es repartirà, per tipus de plans de formació, segons el desglossament següent:

a) 60 % per a les subvencions destinades al finançament dels plans de formació que comprenguen activitats formatives dirigides a la capacitació per al desenrotllament de les funcions relacionades amb el diàleg social i la negociació col·lectiva en l’àmbit de la Comunitat Valenciana.

b) 40 % per a les subvencions destinades al finançament dels plans de formació que comprenguen únicament activitats formatives dirigides a la capacitació per al desenrotllament de les funcions relacionades amb la negociació col·lectiva en l’àmbit de la Comunitat Valenciana.

3. A més, dins de cada un dels tipus de plans de formació indicats, es destinarà el 50 % dels fons disponibles al finançament de plans presentats per les organitzacions empresarials i el 50 % restant als presentats per organitzacions sindicals.

*Quint. Quantia de les subvencions*

1. De conformitat amb el que s’ha assenyalat en l’article 12 de l’Orde TMS/379/2019, la quantia de la subvenció es determinarà d’acord amb la metodologia establida en este resolc, tenint en compte el pressupost destinat al finançament de les activitats formatives, la representativitat de les organitzacions sol·licitants en el respectiu àmbit i la valoració tècnica obtinguda (atenent la puntuació obtinguda per cada sol·licitant, de conformitat amb els criteris que establix l’annex I) i els mòduls econòmics màxims que establix per a esta convocatòria l’annex II.

La quantia màxima de la subvenció que es concedirà per cada activitat formativa que es realitzarà es determinarà mitjançant el producte del nombre d’hores d’esta pel nombre d’alumnes o persones participants, i per l’import del mòdul corresponent previst en l’annex II.

2. Es tindran en compte les subvencions sol·licitades per tipus d’activitat formativa, considerant que la subvenció sol·licitada que es tindrà en compte en cada sol·licitud s’ajustarà al pressupost assignat a esta classe de plans.

En el cas que el finançament corresponent a algun dels tipus de plans de formació assenyalats en el resolc quart no s’aplique íntegrament, la quantia no aplicada, dins del tipus de pla formatiu i classe d’entitat beneficiària, es podrà destinar a incrementar la corresponent a l’altre tipus de plans de formació de la mateixa classe d’entitat beneficiària.

En el cas que no s’esgoten els fons disponibles per a un tipus d’entitat, el romanent s’aplicarà a l’altre. Si, aplicades les regles anteriors, no s’esgoten els fons disponibles, la resta es repartirà, per orde de puntuació, entre les sol·licituds que queden pendents de finançar íntegrament, sense excedir els límits establits en el resolc octau, apartat 2.

*Sext. Activitats formatives finançables*

A l’empara d’esta convocatòria, es podran concedir subvencions per a la realització, dins dels plans de formació presentats, de les següents activitats formatives:

1r. Accions formatives el contingut de les quals estiga relacionat amb el diàleg social i/o la negociació col·lectiva.

2n. Jornades, seminaris i cicles de conferències, el contingut dels quals verse sobre les funcions relacionades amb el diàleg social i/o la negociació col·lectiva.

3r. Trobades nacionals o internacionals que compten amb persones expertes d’altres comunitats autònomes o nacionalitats per a tindre un intercanvi d’informació sobre el diàleg social i/o la negociació col·lectiva en diferents àmbits territorials o en diferents països.

4t. Panells, fòrums i tallers d’experts que compartisquen informació sobre bones pràctiques en diàleg social i/o negociació col·lectiva dels diferents sectors.

*Sèptim. Entitats beneficiàries i requisits*

1. En aplicació del que disposa l’article 2 de les bases reguladores d’estes subvencions, aprovades per l’Orde TMS/379/2019, i ajustant el seu contingut a l’àmbit de la Comunitat Valenciana, podran ser beneficiàries d’estes subvencions:

a) En relació amb les subvencions destinades al finançament d’activitats formatives dirigides a la capacitació per al desenrotllament de les funcions relacionades amb el diàleg social i la negociació col·lectiva en l’àmbit de la Comunitat Valenciana:

1r. Les organitzacions sindicals de la Comunitat Valenciana que participen en este àmbit, en els termes que establix l’article 7 de la Llei orgànica 11/1985, de 2 d’agost, de llibertat sindical, així com les fundacions o altres entitats constituïdes per aquelles per a la consecució de qualssevol d’eixos fins.

2n. Les associacions de la Comunitat Valenciana que participen en este àmbit, en els termes que establix la disposició addicional sexta del text refós de l’Estatut dels Treballadors, aprovat pel Reial decret legislatiu 2/2015, de 23 d’octubre, així com les fundacions o altres entitats constituïdes per aquelles per a la consecució de qualssevol d’eixos fins.

b) En relació amb les subvencions destinades al finançament d’activitats formatives dirigides a la capacitació per al desenrotllament de les funcions relacionades amb la negociació col·lectiva desplegada conforme al títol III del Reial decret legislatiu 2/2015, de 23 d’octubre, pel qual s’aprova el text refós de la Llei de l’Estatut dels Treballadors:

1r. Les organitzacions sindicals que acrediten la participació en la negociació de convenis col·lectius l’àmbit territorial dels quals no siga superior al de la Comunitat Valenciana, així com les fundacions o altres entitats constituïdes per estes per a la consecució d’aquelles finalitats.

2n. Les associacions empresarials que acrediten la participació en la negociació de convenis col·lectius l’àmbit territorial dels quals no siga superior al de la Comunitat Valenciana, així com les fundacions o altres entitats constituïdes per estes per a la consecució d’aquelles finalitats.

2. En els supòsits que preveu el punt 1, no podran ser beneficiàries les organitzacions que es troben integrades en una entitat d’àmbit federal o confederal més àmplia, quan la federació o la confederació de la qual formen part siga també beneficiària en la convocatòria.

3. En el cas que el sol·licitant siga una fundació o una altra entitat constituïda per una organització sindical o associació empresarial, substituirà esta última a tots els efectes que preveu esta convocatòria.

4. La condició d’organització empresarial o sindical de la Comunitat Valenciana serà comprovada d’ofici per la direcció general competent en matèria de treball, mitjançant una consulta realitzada en les bases de dades corresponents, prenent com a referència la data de publicació de la corresponent convocatòria, per a la qual cosa ha de tindre depositats els seus estatuts en el corresponent depòsit d’estatuts d’organitzacions sindicals i empresarials amb anterioritat a esta data o, si és el cas, haver adquirit personalitat jurídica i plena capacitat en els termes que preveu l’article 14 del Reial decret 416/2015, de 29 de maig, sobre depòsit d’estatuts de les organitzacions sindicals i empresarials.

5. No podran ser beneficiàries d’estes subvencions les entitats en les quals concórrega alguna de les circumstàncies següents:

a) Les que preveu l’article 13 de la Llei 38/2003, de 17 de novembre, general de subvencions (d’ara en avant, LGS).

b) Haver sigut sancionades amb caràcter ferm en via administrativa, en els dos anys anteriors a la data de presentació de la sol·licitud, per la comissió d’infracció molt greu en matèria de seguretat i salut en el treball o per la comissió d’infracció greu en matèria de relacions laborals, consistent en la transgressió de la normativa sobre modalitats contractuals, contractes de duració determinada i temporals, mitjançant la seua utilització en frau de llei o respecte a persones, finalitats, supòsits i límits temporals diferents dels previstos legalment, reglamentàriament o mitjançant conveni col·lectiu quan estos punts puguen ser determinats per la negociació col·lectiva.

c) Les entitats que no complisquen la condició de ser una organització empresarial o sindical de la Comunitat Valenciana en la data de publicació d’esta convocatòria.

6. Les entitats beneficiàries hauran de complir la normativa sobre integració laboral de persones amb discapacitat o, si és el cas, trobar-se en algun dels supòsits d’exempció d’esta obligació.

*Octau. Presentació de sol·licituds i documentació que cal aportar*

1. Les sol·licituds per a obtindre estes subvencions, juntament amb la documentació requerida, es presentaran exclusivament de manera telemàtica, de conformitat amb el que disposa l’article 14.2 de la Llei 39/2015, d’1 d’octubre, del procediment administratiu comú de les administracions públiques (d’ara en avant, LPACAP), d’acord amb els models oficials disponibles en la seu electrònica de la Generalitat (<https://sede.gva.es/va/>), mitjançant el procediment que figurarà publicat i disponible en la mateixa seu electrònica de la Generalitat. L’accés directe a este tràmit estarà disponible en l’enllaç següent:

<https://www.gva.es/va/inicio/procedimientos?id>[\_](https://www.gva.es/va/inicio/procedimientos?id_proc=G96645)

Tant la sol·licitud com la resta dels documents que cal presentar s’han de firmar electrònicament, amb la certificació de persona jurídica, emesa per qualsevol de les entitats admeses pel portal electrònic de la Generalitat, o amb certificat digital del seu representant, que s’ha d’haver registrat prèviament en el Registre de representants de la Generalitat.

Les instruccions sobre tramitació telemàtica les trobaran en la web <https://cindi.gva.es/va/tramitacion-telematica>, en l’enllaç «Instruccions».

Les incidències de tramitació electrònica relacionades amb qüestions tecnicoinformàtiques s’atendran a través del formulari de problemes tècnics - Seu electrònica de la Generalitat. (<https://sede.gva.es/va/formulari-problemes-tecnics>)

Els dubtes relacionats amb el contingut d’esta convocatòria s’atendran, exclusivament, mitjançant la següent adreça de correu electrònic: <zenvbp@mwa.kj>

No es tindran en consideració les sol·licituds i la documentació que no s’hagen presentat de manera telemàtica.

2. Cada sol·licitud presentada ha de contindre un únic pla de formació.

Una entitat sol·licitant podrà presentar, com a màxim, en el conjunt de la convocatòria, un pla dels que preveu el resolc quart, apartat 2, sempre que complisca els requisits per a fer-ho.

En el supòsit de presentar diverses sol·licituds, l’entitat sol·licitant haurà d’optar per una d’estes i renunciar expressament a les altres.

Una entitat sol·licitant no podrà sol·licitar un import superior al 50 % de la quantitat global assignada en esta convocatòria a cada tipus de pla de formació i per a cada tipus d’entitat.

3. En la sol·licitud general de subvenció hauran d’omplir-se les declaracions responsables que figuren en esta. Respecte al resolc sèptim, punt 5.b, l’entitat sol·licitant haurà d’adjuntar una declaració responsable sobre el compliment d’este requisit, mitjançant un document lliure (en el tràmit telemàtic «Altres documents»).

A més, haurà d’acompanyar-se la documentació següent, que s’annexarà en el tràmit telemàtic:

a) Annex a la sol·licitud, inclòs en el tràmit telemàtic.

b) Pla de formació per al qual sol·licita l’ajuda, que contindrà la següent informació i/o documents:

1r) Plantejament general de la proposta.

2n) Activitats formatives que es realitzaran, justificació de la seua conveniència i adequació de la proposta.

3r) Disseny i continguts del pla de formació.

4t) Objectius de les activitats formatives.

5t) Resultats esperats del pla de formació.

6t) Metodologia de desenrotllament del pla de formació.

7m) Instruments i mecanismes d’avaluació, seguiment i difusió del pla de formació.

8u) Costos de les activitats formatives.

9é) Altres actuacions que les organitzacions realitzen en el desenrotllament de les activitats formatives.

c) Quadro resum d’accions formatives, inclòs en el tràmit telemàtic, que contindrà la informació següent:

1r) Número d’activitat formativa.

2n) Denominació de l’activitat formativa.

3r) Modalitat: presencial, teleformació o mixta.

4t) Tipus d’activitat.

5t) Duració (expressada en hores).

6t) Participants.

7m) Cost de les activitats formatives i import de la subvenció sol·licitada.

d) Dades de domiciliació bancària que, en tot cas, han d’indicar-se en el formulari web de sol·licitud general de subvenció del tràmit telemàtic. Haurà de formalitzar-se a través del tràmit telemàtic denominat «PROPER: Procediment per a tramitar les altes, modificacions i baixes de les domiciliacions bancàries (Domiciliació bancària). Tràmit automatitzat», si amb anterioritat no s’han presentat les dades de domiciliació bancària davant de la Generalitat Valenciana, o si amb posterioritat eixes dades han experimentat qualsevol variació. Tràmit disponible en l’enllaç següent:

<https://www.gva.es/va/inicio/procedimientos?id_proc=22850&version=amp>

e) Si, en el formulari web de sol·licitud general de subvenció, no s’autoritza la conselleria competent en matèria de treball perquè obtinga de manera directa, a través de certificats telemàtics, l’acreditació del compliment de les seues obligacions tributàries (Estat i Generalitat Valenciana), o s’oposa a eixa obtenció respecte al compliment de les seues obligacions enfront de la Seguretat Social, hauran de presentar-se els certificats següents:

– De l’Agència Estatal d’Administració Tributària (AEAT), el certificat que acredite que l’entitat sol·licitant es troba al corrent de les seues obligacions tributàries.

– De l’Agència Tributària Valenciana (ATV), el certificat que acredite que l’entitat sol·licitant no té deutes de naturalesa tributària amb la Generalitat Valenciana.

– De la Tresoreria General de la Seguretat Social (TGSS), el certificat que acredite que l’entitat sol·licitant es troba al corrent en el compliment de les seues obligacions amb la Seguretat Social.

Estos certificats acreditatius expedits per les administracions tributàries i per la Seguretat Social tindran sis mesos de validesa des de la seua expedició.

L’òrgan instructor podrà, en qualsevol moment, recaptar de les organitzacions interessades l’aportació addicional dels documents i les dades aclaridores que considere necessaris per a comprovar el compliment exacte de les condicions exigides en les bases reguladores.

f) Identificació i firma del representant legal autoritzat que formula la sol·licitud, incloses en el tràmit telemàtic.

4. L’acreditació de la representativitat de l’organització sol·licitant, en el corresponent àmbit, haurà de formalitzar-se de la manera següent:

a) Per a les ajudes vinculades al diàleg social:

– La representativitat de les organitzacions sindicals s’acreditarà mitjançant un certificat expedit per l’Oficina Pública Autonòmica de Registre d’Actes d’Eleccions Sindicals, que es remetrà a sol·licitud de l’òrgan instructor, per la qual cosa no l’haurà d’aportar l’entitat sol·licitant juntament amb la sol·licitud.

– La representativitat de les associacions empresarials s’acreditarà mitjançant un certificat expedit per la direcció general competent en matèria de treball, que es remetrà a sol·licitud de l’òrgan instructor, per la qual cosa no ho haurà d’aportar l’entitat sol·licitant amb la sol·licitud.

b) Per a les ajudes vinculades a la negociació col·lectiva estatutària:

– La representativitat de les organitzacions sindicals s’acreditarà mitjançant un certificat expedit per l’oficina pública corresponent, que es remetrà a sol·licitud de l’òrgan instructor, per la qual cosa no haurà d’aportar-lo l’entitat sol·licitant juntament amb la sol·licitud.

– Les associacions empresarials hauran d’aportar una declaració responsable a on s’indicarà la llista de convenis col·lectius de naturalesa estatutària en la qual s’especifique la seua participació en la firma d’este, amb la indicació del número de registre del conveni i la seua publicació en el diari oficial corresponent, així com el nombre de treballadors i d’empreses afectats, d’acord amb les dades que figuren en el full estadístic de convenis col·lectius determinat pel Reial decret 713/2010, de 28 de maig, sobre registre i depòsit de convenis i acords col·lectius de treball.

*Nové. Termini de presentació de sol·licituds*

El termini per a la presentació de sol·licituds serà de 10 dies hàbils, a comptar de l’endemà de la publicació de la convocatòria en el DOGV. Només s’admetran les sol·licituds que hagen sigut gravades en el registre electrònic de la Generalitat fins a les 23:59:59 hores de l’últim dia de termini de presentació (hora oficial peninsular espanyola).

*Dècim. Esmena de sol·licituds*

1. L’òrgan instructor verificarà el compliment dels requisits de les sol·licituds presentades, així com de les condicions per a adquirir la condició de beneficiària, i requerirà, si és el cas, l’esmena de les deficiències observades o l’aportació de la documentació preceptiva que no s’acompanye, de conformitat amb el que disposa l’article 68.1 de l’LPACAP, per a la qual cosa concedirà un termini de deu dies a la sol·licitant, amb la indicació que, si així no ho fa, es considerarà que ha desistit de la seua petició, prèvia resolució que es dictarà en els termes que preveu l’article 21 de l’LPACAP.

2. L’esmena o aportació de documentació, a iniciativa de l’entitat sol·licitant, haurà de realitzar-se utilitzant el tràmit de la Guia PROP denominat «Subvencions destinades al finançament de plans de formació, en l’àmbit de la Comunitat Valenciana, dirigits a la capacitació per al desenrotllament de les funcions relacionades amb el diàleg social i la negociació col·lectiva», en l’apartat «Esmena», l’enllaç del qual és el següent:

<https://www.gva.es/va/inicio/procedimientos?id_proc=G96645>

3. En tot cas, no s’admetran a tràmit, sense possibilitat d’esmena i procedint-se a l’arxivament, les sol·licituds que es presenten fora del termini establit en esta convocatòria, així com les que no responguen a l’objecte d’esta.

*Onzé. Criteris de valoració tècnica de les sol·licituds*

1. La valoració de les sol·licituds es realitzarà d’acord amb els criteris objectius d’atorgament de la subvenció i ponderació d’estos, que establix l’article 7 de l’Orde TMS/379/2019 i este resolc, així com l’annex I de la present convocatòria:

a) Representativitat de les organitzacions sol·licitants en el corresponent àmbit amb una puntuació màxima de 70 punts sobre el total de la valoració, que es calcularà d’acord amb la següent ponderació:

1r. Per a les organitzacions sindicals, en funció del percentatge de representativitat que tinga cada organització sindical en l’àmbit de la Comunitat Valenciana, certificada per la Direcció General de Treball, Cooperativisme i Seguretat Laboral.

2n. Per a les associacions empresarials, es calcularà en funció del percentatge de treballadors afectats pels convenis col·lectius en els quals es constate la seua participació d’acord amb les dades que figuren en el full estadístic de convenis col·lectius, que determina el Reial decret 713/2010, de 28 de maig, sobre registre i depòsit de convenis i acords col·lectius de treball.

b) Plantejament general, disseny i contingut del pla de formació, amb una puntuació màxima de 30 punts, que es distribuiran de la manera següent:

1r. Coherència amb els objectius i resultats esperats:

Amb una puntuació màxima de 25 punts, que es distribuiran atenent els paràmetres següents:

– Disseny del pla de formació, capacitat de resposta del pla a les necessitats de formació identificades per al col·lectiu destinatari. Amb una puntuació de 15 punts.

– Abast del pla i capacitat tècnica de l’entitat sol·licitant, tenint en compte el nombre d’activitats formatives previstes i nombre de participants previstos. Amb una puntuació màxima de 10 punts.

2n. Metodologia de desenrotllament:

Amb una puntuació màxima de 5 punts:

– Seguiment i avaluació. Es valorarà amb 5 punts el fet que l’entitat sol·licitant aporte un pla de seguiment i avaluació de les actuacions formatives que es realitzen.

2. No es finançaran plans de formació que obtinguen menys de 15 punts en la valoració tècnica de la sol·licitud, de manera que quedaran excloses les sol·licituds que no arriben a esta puntuació.

*Dotzé. Instrucció del procediment*

1. La instrucció del procediment es regirà pel que disposa l’article 6 de l’Orde TMS/379/2019, amb les peculiaritats consegüents:

a) Serà òrgan competent per a la instrucció i ordenació del procediment de concessió de les subvencions que preveu esta convocatòria la Subdirecció General de Relacions Laborals i Cooperativisme de la Direcció General de Treball, Cooperativisme i Seguretat Laboral, que realitzarà d’ofici totes les actuacions que estime necessàries per a la determinació, el coneixement i la comprovació de les dades en virtut de les quals s’ha de formular la proposta de resolució.

b) L’òrgan col·legiat, previst en l’article 22.1 de la Llei 38/2003, de 17 de novembre, serà la Comissió de Valoració. Este òrgan col·legiat estarà format per 6 vocals, inclòs el subdirector general de Relacions Laborals i Cooperativisme, que el presidirà, designats pel director general de Treball, Cooperativisme i Seguretat Laboral. Entre els vocals hi haurà dos persones que ocupen una direcció de servici i la resta serà personal de la citada direcció general, entre els quals es designarà qui exercirà les funcions de secretaria. La designació de les persones membres de la Comissió de Valoració s’ajustarà als principis de composició i presència equilibrada d’hòmens i dones en aplicació de la Llei orgànica 3/2007, de 22 de març, per a la igualtat efectiva d’hòmens i dones, sempre que siga possible en atenció als recursos humans disponibles.

Este òrgan col·legiat emetrà un informe en el qual es concretarà el resultat de l’avaluació efectuada i es proposaran les quantitats assignades a cada entitat beneficiària, i s’indicaran, així mateix, les sol·licituds per a les quals es proposa la denegació o inadmissió, amb la indicació de la causa.

c) L’òrgan instructor, a la vista de l’expedient i de l’informe de l’òrgan col·legiat, formularà la proposta provisional de resolució degudament motivada, que serà sotmesa al tràmit d’audiència de l’entitat sol·licitant perquè, en el termini de 10 dies, presente les al·legacions que estime oportunes.

En el cas que l’entitat sol·licitant formule al·legacions, una vegada analitzades estes, l’òrgan instructor formularà la proposta definitiva de resolució, que serà notificada a l’entitat interessada perquè procedisca a l’acceptació en el termini de 10 dies. Esta acceptació s’entendrà atorgada en absència de resposta en el termini citat.

Si no es presenten al·legacions en el termini establit a este efecte, s’entendrà atorgada l’acceptació de l’entitat interessada, s’elevarà a definitiva la proposta provisional de resolució i es remetrà tot el que s’ha actuat a l’òrgan competent perquè dicte la resolució.

d) Quan l’import de la subvenció de la proposta provisional de resolució siga inferior al que figura en la sol·licitud presentada, l’entitat sol·licitant podrà al·legar, segons el que preveu l’apartat anterior, o reformular la seua sol·licitud per a ajustar els compromisos i les condicions a la subvenció atorgable.

e) Si l’entitat interessada presenta la reformulació de la seua sol·licitud, una vegada que obtinga la conformitat de l’òrgan col·legiat, es remetrà amb tot l’actuat a l’òrgan competent perquè dicte la resolució.

Per contra, si l’interessat no reformula la seua sol·licitud ni presenta al·legacions en el termini citat, es mantindrà el contingut de la sol·licitud inicial, i s’elevarà tot el que s’ha actuat a l’òrgan competent perquè dicte la resolució.

2. Es delega la competència per a conéixer i resoldre sobre les sol·licituds presentades en la persona titular de la direcció general competent en matèria de treball, de conformitat amb el que preveu l’article 160 apartat 4.c i apartat 5 de la Llei 1/2015.

*Tretzé. Resolució*

1. A la vista de la proposta de resolució definitiva, i una vegada comprovat que l’entitat beneficiària es troba al corrent de les seues obligacions tributàries i enfront de la Seguretat Social, la Direcció General de Treball, Cooperativisme i Seguretat Laboral dictarà la resolució procedent, per delegació del conseller d’Educació, Cultura, Universitats i Ocupació.

Si el compliment d’estes obligacions no queda suficientment acreditat, es farà un requeriment a l’entitat beneficiària perquè l’acredite en el termini de 10 dies. Transcorregut este termini sense que el sol·licitant esmene este defecte, es procedirà a arxivar la sol·licitud.

2. El termini màxim per a resoldre i notificar la resolució del procediment no podrà excedir sis mesos, comptats des de la data de publicació de la convocatòria. Si, transcorregut este termini, no s’ha dictat cap resolució, la sol·licitud s’entendrà desestimada per silenci administratiu.

3. Les notificacions es practicaran a través de la seu electrònica de la Generalitat, per a la qual cosa la persona sol·licitant haurà de disposar de firma electrònica avançada, bé amb el certificat reconegut d’entitat (persones jurídiques) o bé amb el certificat reconegut per a ciutadans (persona física). A tal fi, es remetrà un avís a l’adreça de correu electrònic que figure en l’expedient, en què s’informarà de la posada a la disposició d’una notificació en la citada seu electrònica. La falta de pràctica de l’avís no impedirà que la notificació es considere plenament vàlida. Si, per raons tècniques o de qualsevol altra índole, la notificació electrònica no fora possible, es farà mitjançant un correu certificat.

4. Les resolucions adoptades sobre les sol·licituds d’estes ajudes posen fi a la via administrativa i contra estes podrà interposar-se un recurs contenciós administratiu en el termini de dos mesos, comptats des de l’endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d’acord amb el que establixen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament, un recurs de reposició davant del mateix òrgan que les haja dictades en el termini d’un mes, computat en els termes ja dits, d’acord amb el que disposen els articles 123 i 124 de l’LPACAP. Tot això, sense perjuí que es puga interposar qualsevol altre recurs dels que preveu la legislació vigent.

*Catorzé. Pagament de la subvenció i règim de garanties*

1. Dictada la resolució de concessió, es procedirà al pagament d’un acompte per un import del 25 % de la subvenció concedida, mitjançant una transferència bancària al compte corrent comunicat per l’entitat beneficiària del qual esta siga titular.

2. A sol·licitud de l’entitat beneficiària, es procedirà al pagament d’un segon acompte del 35 % addicional una vegada acreditat l’inici de l’activitat formativa, de conformitat amb el que disposa l’article 9 de l’Orde TMS/379/2019.

3. L’abonament restant de la subvenció s’efectuarà a l’entitat beneficiària a la finalització dels plans de formació per als quals es concedisca la subvenció, una vegada s’haja justificat la realització de l’acció subvencionada.

4. De conformitat amb el que disposa l’article 34 de l’LGS, no es podrà realitzar el pagament de la subvenció mentres la beneficiària no estiga al corrent en el compliment de les seues obligacions tributàries i davant de la Seguretat Social, o siga deutora per resolució de procedència de reintegrament.

5. Es produirà la pèrdua del dret al cobrament total o parcial de la subvenció en el supòsit de falta de justificació o de concurrència d’alguna de les causes que preveu l’article 37 de l’LGS.

6. Quant al règim de garanties, les entitats beneficiàries estaran exonerades de la constitució de garanties, en virtut de l’article 171.5.f de la Llei 1/2015, que establix l’exoneració de les entitats sense ànim de lucre, així com de les federacions o agrupacions d’estes —entre les quals s’inclouen les organitzacions empresarials i sindicals, de manera genèrica—, sempre que desenrotllen projectes o programes vinculats a les àrees d’ocupació, formació i qualificació professional, entre altres.

*Quinzé. Termini per a l’execució dels plans de formació*

Els plans de formació que es financen a l’empara d’esta convocatòria es podran executar des de la data de notificació de la resolució de concessió i han de finalitzar amb anterioritat a la data indicada en la present convocatòria per a la presentació del compte justificatiu, segons el que establix el resolc denové.

*Setzé. Subcontractació*

1. L’entitat beneficiària podrà subcontractar parcialment o totalment, per una sola vegada i en els termes que establix l’article 13 de l’Orde TMS/379/2019, la realització de l’activitat formativa, per a la qual cosa s’entendrà que la referència realitzada al SEPE es fa a la conselleria competent en matèria de treball.

2. Les entitats beneficiàries seran responsables que, en l’execució de l’activitat subcontractada a terceres persones, es respecten els límits que establix l’Orde TMS/379/2019 i, si és el cas, esta convocatòria respecte de la naturalesa i quantia dels gastos subvencionables.

*Desseté. Seguiment del desenrotllament de l’activitat subvencionada*

1. Amb la finalitat de garantir l’efectiva realització de l’activitat i el compliment de les condicions que motiven la realització de les activitats formatives, estes seran objecte de seguiment i control efectiu per part de la Direcció General de Treball, Cooperativisme i Seguretat Laboral, amb el suport tècnic que a tal fi puga sol·licitar-se, de conformitat amb el que dispose el pla de control de subvencions que aprovarà l’òrgan concedent, amb caràcter previ a la seua execució, i amb el contingut mínim que establix l’article 169 de la Llei 1/2015. D’igual manera, les entitats beneficiàries estaran sotmeses a les actuacions de fiscalització de la resta d’organismes de la Generalitat, estatals i comunitaris aplicables.

Així mateix, la citada direcció general podrà demanar i revisar la documentació justificativa dels gastos, efectivament realitzats, corresponents a les actuacions subvencionades.

2. En el cas que les activitats subvencionades siguen accions formatives, l’entitat beneficiària comunicarà l’inici dels grups formatius a la Direcció General de Treball, Cooperativisme i Seguretat Laboral.

La comunicació d’inici dels grups formatius, excepte causa de força major, es podrà fer fins al mateix dia d’inici.

La llista de persones participants haurà de remetre’s de manera telemàtica a la Direcció General de Treball, Cooperativisme i Seguretat Laboral, fins al 5t dia lectiu inclusivament, des del començament del grup formatiu i, en tot cas, abans que s’haja impartit el 25 % de les hores de formació. Esta llista de participants podrà incloure fins a un 20 % més dels previstos per a cobrir possibles baixes a l’inici del curs i estaran identificats en la comunicació de manera diferenciada.

En esta llista s’adjuntarà la informació sobre les dades identificatives de la persona participant, dades del perfil i de contacte.

3. Per a les activitats formatives com jornades, tallers o similars, l’entitat beneficiària comunicarà a la Direcció General de Treball, Cooperativisme i Seguretat Laboral la llista de persones que tenen previst acudir a l’actuació formativa concreta, amb la indicació de les dates i el lloc de realització d’estes, així com del contingut i el nombre d’hores de duració de l’actuació formativa.

La comunicació d’inici d’estes activitats formatives, excepte causa de força major, es podrà realitzar fins al mateix dia d’inici.

4. Així mateix, l’entitat beneficiària haurà de comunicar a la Direcció General de Treball, Cooperativisme i Seguretat Laboral qualsevol incidència o canvi que es produïsca en el desenrotllament de l’acció subvencionada, que supose una adaptació en els processos, sense alterar l’objecte ni les condicions de la resolució de concessió. Estes incidències s’hauran de comunicar quan es produïsquen.

5. La presentació de totes les comunicacions que hagen d’efectuar les entitats beneficiàries es realitzarà a través del tràmit telemàtic de la Guia PROP denominat «Subvenciones destinades al finançament de plans de formació, en l’àmbit de la Comunitat Valenciana, dirigits a la capacitació per al desenrotllament de les funcions relacionades amb el diàleg social i la negociació col·lectiva», en l’apartat d’«Aportació», l’enllaç del qual és el següent:

<https://www.gva.es/va/inicio/procedimientos?id_proc=G96645>

6. A l’efecte de determinar la subvenció, una vegada executada la formació, caldrà ajustar-se al que disposa l’article 12.3 de l’Orde TMS/379/2019, la qual cosa haurà d’acreditar-se.

*Dihuité. Gastos subvencionables*

1. Els gastos subvencionables es regiran pel que disposa l’article 17 de l’Orde TMS/379/2019 i l’article 31 de l’LGS.

2. En tot cas, els gastos subvencionables han de respondre a costos reals, efectivament realitzats, pagats i justificats mitjançant factures o documents comptables de valor probatori equivalent. Hauran d’haver-se realitzat i pagat durant el període d’execució de l’actuació.

3. Els gastos derivats de la realització de l’informe auditor, que hagen d’acompanyar el compte justificatiu de l’entitat beneficiària, seran subvencionables sempre que este gasto no supere el 10 % de la subvenció concedida.

4. Els costos indirectes, de conformitat amb l’article 31, apartat 9, de l’LGS, hauran d’imputar-se pel beneficiari a l’activitat subvencionada en la part que raonablement corresponga, d’acord amb principis i normes de comptabilitat generalment admeses i, en tot cas, en la mesura en què tals costos corresponguen al període en què efectivament es realitza l’activitat.

La suma dels costos indirectes no pot superar el 10 % del cost total de l’activitat formativa realitzada i justificada.

*Denové. Justificació de les subvencions*

1. Les entitats beneficiàries quedaran obligades a justificar la realització de l’activitat formativa subvencionada, la destinació dels fons rebuts i el compliment de les condicions imposades en la concessió de la subvenció.

2. L’entitat beneficiària justificarà el compliment de les condicions imposades i de la consecució dels objectius que preveu la resolució de concessió de la subvenció, mitjançant la presentació d’un compte justificatiu amb aportació de l’informe de l’auditor, segons el que disposa l’article 74 del Reglament de la Llei general de subvencions (d’ara en avant, RLGS) i en els termes que preveu l’article 15.5 de l’Orde TMS/379/2019, davant de la Direcció General de Treball, Cooperativisme i Seguretat Laboral.

Així mateix, l’entitat beneficiària haurà de presentar la documentació següent:

a) Memòria d’actuació justificativa del compliment de les condicions imposades en la concessió de la subvenció, amb la indicació de les activitats dutes a terme i els resultats obtinguts. La memòria estarà integrada pel certificat de finalització del pla de formació, el certificat de l’execució de cada activitat formativa i inclourà informe amb el resultat de les actuacions de seguiment i avaluació desenrotllades.

b) Memòria econòmica justificativa abreujada, que haurà de contindre, almenys:

1r. Estat representatiu dels gastos en què s’ha incorregut en la realització de les activitats subvencionades, degudament agrupats.

2n. Relació detallada d’altres ingressos o subvencions que hagen finançat l’activitat subvencionada amb indicació de l’import i la seua procedència, quan n’hi haguera.

c) Les tres ofertes que, en aplicació de l’article 31.3 de l’LGS, haurà sol·licitat l’entitat beneficiària, excepte en els supòsits que preveu este article, cas en què es presentarà una memòria explicativa. D’acord amb el que establix este article, en relació amb l’article 118.1 de la Llei 9/2017, de 8 de novembre, de contractes del sector públic, quan una part de l’activitat subvencionada haja sigut realitzada per terceres persones per un cost de valor estimat igual o superior als 15.000 euros, s’hauran de presentar tres pressupostos sol·licitats amb caràcter previ a la contracció del compromís de prestació del servici per part d’una empresa o persona proveïdora, o a la subscripció del contracte amb l’entitat subcontractista. Haurà de presentar-se una memòria justificativa de l’elecció quan esta no recaiga en la proposta econòmica més avantatjosa.

d) Informe de la persona auditora de comptes, inscrita com a exercent en el Registre oficial d’auditors de comptes dependent de l’Institut de Comptabilitat i Auditories de Comptes. La revisió dels comptes justificatius per part de la persona o entitat auditora, així com l’elaboració del corresponent informe hauran d’adequar-se al que preveu esta convocatòria, així com al que establix l’Orde EHA/1434/2007, de 17 de maig, per la qual s’aprova la norma d’actuació dels auditors de comptes en la realització dels treballs de revisió de comptes justificatius de subvencions, en l’àmbit del sector públic estatal, que preveu l’article 74 de l’RLGS. A més, a l’efecte del que preveu l’article 73 de l’RLGS, comprovarà que l’entitat beneficiària ha estampillat l’original dels justificants, i hi ha fet constar el número d’expedient i la quantia imputada.

L’informe es pronunciarà sobre l’adequada comptabilització i correcta expedició dels justificants dels gastos i pagaments efectuats amb els fons de la subvenció corresponent, i la destinació que se’ls ha donat, segons les bases reguladores i la comptabilitat de l’entitat. També s’ha de fer referència, si és el cas, a altres ajudes que s’hagen obtingut per al projecte objecte d’esta subvenció i la destinació que se’ls ha donat. L’abast serà el que permeta a l’auditor obtindre l’evidència suficient per a poder emetre una opinió sobre l’execució dels gastos del projecte. L’informe d’auditoria del compte justificatiu del projecte ha d’incloure una descripció del procediment utilitzat per a la revisió del compte justificatiu i de l’abast d’este, així com la referència al fet que s’ha realitzat seguint la normativa que resulta aplicable.

La persona auditora serà designada per l’entitat beneficiària, amb independència que preste o haja prestat altres servicis a l’entitat. Els gastos derivats de la realització de l’informe per la persona auditora seran subvencionables, amb els límits que establix el resolc anterior.

Tots estos documents els haurà de firmar digitalment la persona responsable de l’auditoria que haja revisat el compte justificatiu.

3. El compte justificatiu, juntament amb l’informe mencionat, haurà de remetre’s en el termini màxim de tres mesos a partir de la finalització del programa corresponent. Per al còmput d’este termini es considerarà inhàbil el mes d’agost. No obstant això, la presentació de la documentació justificativa per part de les entitats en cap cas podrà sobrepassar el 31 d’octubre de 2025.

Transcorregut este termini sense que s’haja efectuat la presentació de la indicada documentació, s’aplicarà el que preveu per a estos casos l’article 70.3 de l’RLGS.

La justificació de la subvenció es regirà, igualment, pel que preveuen els apartats 8, 9 i 10 del mencionat article 15 de l’Orde TMS/379/2019, en el que resulte aplicable.

La presentació de la justificació de la subvenció es realitzarà a través del tràmit telemàtic de la Guia PROP denominat «Subvencions destinades al finançament de plans de formació, en l’àmbit de la Comunitat Valenciana, dirigits a la capacitació per al desenrotllament de les funcions relacionades amb el diàleg social i la negociació col·lectiva», en l’apartat de «Justificació», l’enllaç del qual és el següent:

<https://www.gva.es/va/inicio/procedimientos?id_proc=G96645>

L’òrgan gestor expedirà els certificats de comprovació i aprovació de la documentació justificativa.

*Vinté. Obligacions de les entitats beneficiàries*

Seran obligacions de les entitats beneficiàries les que establix l’LGS; la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; l’Orde TMS/379/2019, i la resta de normativa aplicable, en particular:

1) Dur a terme l’activitat que fonamenta la concessió de la subvenció.

2) Facilitar i corresponsabilitzar-se en el seguiment de l’aprenentatge i la seua avaluació de les persones participants.

3) Conservar els documents justificatius de l’aplicació dels fons rebuts, inclosos els documents electrònics, mentres puguen ser objecte d’actuacions de comprovació i control.

4) Acceptar la seua inclusió en la llista d’entitats beneficiàries, que es publicarà d’acord amb el que preveu l’article 18.1 de l’LGS, i donar a conéixer de manera inequívoca que es tracta d’una acció subvencionada per la Conselleria d’Educació, Cultura, Universitats i Ocupació i el Ministeri de Treball i Economia Social, de conformitat amb les instruccions i els models que a este efecte subministre la direcció general competent en matèria de treball.

5) Comprovar i acreditar, si és el cas, que les persones participants disposen dels requisits d’accés per a fer l’acció formativa per pertànyer a algun dels col·lectius als quals s’adreça esta.

6) Portar un compte separat de la subvenció concedida, per a la qual cosa cal obrir els subcomptes necessaris d’ingressos i gastos per cada acció subvencionada, i assignar en els subcomptes de gastos, si és el cas, la part corresponent de gastos comuns imputada a l’acció subvencionada. En el cas d’entitats subjectes a comptabilitat pública, esta obligació s’adequarà als sistemes de comptabilització corresponents.

7) No percebre cap quantitat de les persones participants.

8) Acreditar que està al corrent de les seues obligacions tributàries i enfront de la Seguretat Social, tant a la data de concessió com a la de pagament.

9) Acreditar no ser deutora per resolució ferma de procedència de reintegrament davant de l’Administració pública, tant a la data de concessió com a la de pagament.

10) Comunicar a l’òrgan concedent l’obtenció d’altres subvencions, ajudes, ingressos o recursos que financen les activitats subvencionades.

11) Complir la normativa sobre integració laboral de persones amb discapacitat o, si és el cas, l’exempció d’esta obligació, d’acord amb el que establix el Decret 279/2004, de 17 de desembre, del Consell de la Generalitat (DOGV 4907, 21.12.2004).

12) Les entitats beneficiàries donaran a conéixer el caràcter públic del finançament, per la Conselleria d’Educació, Cultura, Universitats i Ocupació, de l’activitat subvencionada en totes les actuacions relacionades amb la difusió i el seu desenrotllament.

A més, l’entitat haurà de complir les obligacions de transparència i en matèria de publicitat activa, de conformitat amb el que disposa l’article 3 de la Llei 19/2013, de 9 de desembre, de transparència, accés a la informació pública i bon govern, i la normativa pròpia de la Comunitat Valenciana en esta matèria, sense perjuí de les obligacions que establisca una altra legislació aplicable.

*Vint-i-uné. Reintegrament de la subvenció, infraccions i sancions*

1. L’incompliment dels requisits que establix esta convocatòria i altres normes aplicables, així com de les condicions que s’hagen establit en la resolució de concessió, donarà lloc, previ l’oportú procediment de reintegrament, a l’obligació de retornar totalment o parcialment la subvenció percebuda més els interessos de demora corresponents, d’acord amb el que disposa el títol II, capítol I, de l’LGS i l’article 16 de l’Orde TMS/379/2019.

2. Si, a conseqüència de les actuacions de seguiment i control de l’activitat formativa, es detectaren casos d’incompliment, s’aplicarà el règim d’infraccions i sancions regulat pel text refós de la Llei sobre infraccions i sancions en l’orde social, aprovat pel Reial decret legislatiu 5/2000, de 4 d’agost. En els punts que no preveu el règim d’infraccions i sancions que establix el paràgraf anterior, s’ajustarà al que determina el títol IV de l’LGS.

*Vint-i-dosé. Terminis*

De conformitat amb el títol II, capítol II, de l’LPACAP, tots els terminis s’entenen referits a dies hàbils, per la qual cosa s’exclouen del còmput els dissabtes, els diumenges i els declarats festius.

*Vint-i-tresé. Compatibilitat amb altres ajudes o subvencions*

Les subvencions concedides en el marc del procediment establit en l’Orde TMS/379/2019 per a les accions d’una determinada convocatòria seran incompatibles amb altres subvencions, ingressos o recursos procedents de qualssevol administracions o ens públics o privats, nacionals, de la Unió Europea o d’organismes internacionals, per la qual cosa, si se’n perceben, pertocarà la minoració de la subvenció concedida amb idèntica finalitat.

*Vint-i-quatré. Sobre transparència i protecció de dades de caràcter personal*

1. Sense perjuí de les obligacions de transparència que han de complir les entitats beneficiàries en virtut de l’article 3 de la Llei 19/2013, de 9 de desembre, de transparència, accés a la informació pública i bon govern; l’article 4 de la Llei 1/2022, de 13 d’abril, de transparència i bon govern de la Comunitat Valenciana, i l’article 18 de l’LGS, han de complir les obligacions següents:

a) Subministrar a l’entitat concedent, previ requeriment, tota la informació que siga necessària per al compliment per esta de les obligacions que preveu la legislació sobre transparència, en el termini de 15 dies hàbils des del requeriment.

b) Els nous conjunts de dades que es generen per la formalització i el desplegament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

2. El compliment de les obligacions de publicitat activa s’ha de dur a terme per mitjà del portal web de l’entitat beneficiària, o bé amb els mitjans electrònics de les organitzacions, confederacions, unions o federacions a què puga pertànyer.

3. Les subvencions objecte de la convocatòria requerixen el tractament de dades personals de les persones sol·licitants de la subvenció, els representants i tercers, en els termes següents:

3.1. Responsable del tractament: Conselleria d’Educació, Cultura, Universitats i Ocupació, amb domicili en av. Campanar, 32, 46830 València; adreça electrònica:

[bbzbeealihdnufrljtqzxupu@owp.lf](mailto:fkfueiwcpwdsanckwqkgmiaw@hau.ne)

3.2. Finalitat del tractament i tractaments afectats: atendre la sol·licitud presentada conforme al que establix la convocatòria; les bases reguladores; l’LGS, i la seua normativa de desplegament, i, supletòriament, l’LPACAP (vegeu el Registre d’activitats del tractament).

3.3. Origen de les dades: les dades personals arreplegades procedixen de les sol·licituds presentades per la persona interessada o el seu representant.

3.4. Registre d’activitats de tractament:

<https://ceice.gva.es/va/registre-de-tractament-de-dades/-/documentos/Pz31ntsHVw0A/folder/085651800>

3.5. Drets de les persones sol·licitants.

a) Drets de les persones interessades:

Les persones interessades tenen dret a sol·licitar l’accés a les seues dades personals, la rectificació o supressió d’estes, la limitació del seu tractament o a oposar-se a este. Per a exercitar els drets ha de presentar un escrit davant de la Subsecretaria de la Conselleria d’Educació, Cultura, Universitats i Ocupació.

Haurà d’especificar quin d’estos drets sol·licita que li siga satisfet i, si no autoritza l’obtenció de dades d’identitat de la persona sol·licitant o, si és el cas, de la persona que la represente legalment, haurà d’aportar la corresponent documentació acreditativa de la identitat i representació. També podrà exercir els seus drets de manera telemàtica a través de l’enllaç següent: [https://www.gva.es/va/inicio/procedimientos?id\_proc=19898](https://www.gva.es/va/inicio/procedimientos?id_proc=19538.)

b) Reclamació davant de l’Agència Espanyola de Protecció de Dades

Si les persones interessades entenen que s’han vist perjudicades pel tractament o en l’exercici dels seus drets, poden presentar una reclamació davant de l’Agència Espanyola de Protecció de Dades a través de la seu electrònica accessible a través de la pàgina web: <https://> [www.aepd.es/](http://www.aepd.es/)

3.6. Delegat o delegada de Protecció de Dades:

En tot cas, les persones sol·licitants podran contactar amb el delegat o la delegada de Protecció de Dades de la Generalitat Valenciana a través de:

Adreça electrònica: <olz@txx.ct>

Adreça postal: passeig de l’Albereda, 16 – 46345 València

En tota la gestió de les ajudes es garantirà una seguretat adequada de les dades personals, incloent la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades per a aconseguir així la integritat i la confidencialitat de les dades.

Si la documentació presentada conté dades de terceres persones, abans de comunicar estes dades a la Conselleria, les persones sol·licitants i representants legals han d’informar estes terceres persones del tractament de les seues dades per la Conselleria, en els termes que preveu este resolc.

*Vint-i-cinqué. Publicitat de les subvencions*

La Direcció General de Treball, Cooperativisme i Seguretat Laboral remetrà a la Base de dades nacional de subvencions informació sobre la present convocatòria i les resolucions de concessió recaigudes, d’acord amb el que establixen els articles 18 i 20 de l’LGS.

*Vint-i-sisé. Devolució de la subvenció*

D’acord amb el que establix l’article 90 de l’RLGS, les entitats beneficiàries podran realitzar, sense previ requeriment de l’Administració, la devolució total o parcial de la subvenció concedida, mitjançant la comunicació d’esta decisió a la Direcció General de Treball, Cooperativisme i Seguretat Laboral, en resposta a la qual se li notificarà una resolució amb l’acceptació o la denegació de la devolució, i la indicació, si és el cas, de la forma en la qual ha de dur-se a terme este ingrés, la quantia del qual haurà de contindre els interessos de demora calculats per l’Administració, d’acord amb el que preveu l’article 38 de la Llei general de subvencions, a més d’indicar el número d’expedient, el nom o la raó social de l’entitat beneficiària, així com el concepte de devolució voluntària de la subvenció.

*Vint-i-seté. Efectes*

Esta resolució tindrà efectes l’endemà de la publicació en el *Diari Oficial de la Generalitat Valenciana*.

Contra el present acte, que esgota la via administrativa, podrà interposar-se un recurs potestatiu de reposició davant d’este mateix òrgan en el termini d’un mes a partir de l’endemà de la publicació de la present resolució, d’acord amb el que preveuen els articles 123 i 124 de l’LPACAP o bé interposar, en el termini de dos mesos, computats en els mateixos termes, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que establix l’article 10, així com l’article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que s’estime pertinent.

ANNEX I

*Desplegament dels criteris de valoració tècnica i ponderació*

La valoració de les sol·licituds es farà d’acord amb els criteris següents:

|  |  |
| --- | --- |
| 1. Representativitat de les organitzacions sol·licitants.  La representativitat de les organitzacions sol·licitants en el corresponent àmbit que es distribuirà en funció de la representativitat certificada o acreditada per cada entitat sol·licitant.  El repartiment d’estos 70 punts seguirà la regla següent: el màxim de 70 punts correspondria a l’entitat que tinga una representativitat del 100 %, de manera que s’aplicarà una regla de tres sobre el percentatge de representativitat que cada entitat tinga acreditada, el resultat de la qual seran els punts que correspondran a l’entitat per este criteri. | Fins a 70 punts |
| 2. Plantejament general, disseny i contingut del pla de formació amb una puntuació màxima de 30 punts que es distribuiran de la manera següent:  2.1. Coherència amb els objectius i resultats esperats: puntuació màxima de 25 punts, que es distribuiran atenent els paràmetres següents:  2.1.1. Disseny del pla. Es valorarà que l’entitat aporte un estudi de les necessitats formatives detectades en la matèria objecte de subvenció i identifique el col·lectiu destinatari. Si aporta el resultat d’este estudi: 15 punts.  2.1.2. Abast del pla. Es valorarà el nombre d’activitats formatives i persones participants previstos (la més alta de les puntuacions següents):  – L’entitat sol·licitant té previst realitzar d’1 a 5 activitats formatives que arriben fins a 100 participants: 4 punts.  – L’entitat sol·licitant té previst realitzar més de 5 activitats formatives que arriben a més de 100 participants: 10 punts.  (Per activitats formatives s’entenen accions formatives, jornades, tallers, seminaris o similars)  2.2. Metodologia de desenrotllament  2.2.1 Es valorarà si l’entitat sol·licitant aporta un pla de seguiment i avaluació en què identifique instruments i mecanismes d’avaluació i seguiment de les activitats formatives que es realitzaran: 5 punts. | Fins a 30 punts |

  

En cas d’empat entre dos o més plans, es resoldrà a favor del projecte amb més puntuació en l’apartat 1, 2.1.2 i 2.2.1 per este orde, i, si persistix l’empat, s’atendrà la data de presentació de la sol·licitud o, si és el cas, la seua esmena.

ANNEX II

*Mòduls econòmics*

Els mòduls econòmics màxims (cost hora per participant) seran els que s’establixen a continuació en funció de l’activitat que es desenrotlle:

|  |  |  |
| --- | --- | --- |
| *Activitat* | *Modalitat* | *Cost del mòdul* |
| 1. Accions formatives | Presencial | 15,60 |
| Teleformació | 9 |
| Mixta | Vegeu nota \* |
| 2. Jornades, seminaris, trobades i cicles de conferències | Presencial | 28 |
| 3. Fòrums, tallers i panells | Presencial | 20 |

  

Els tipus d’activitats 2 i 3 (jornades, seminaris, trobades, cicles de conferències, fòrums, tallers i panells), en tot cas, es realitzaran en modalitat presencial.

El cost del mòdul econòmic s’ajustarà en tot cas a l’import establit. No obstant això, si l’import sol·licitat és inferior al cost del mòdul, es farà constar expressament esta circumstància.

(\*) En modalitat mixta, es calcularà en relació amb el cost establit en els mòduls d’hores presencials o teleformació conforme a la modalitat d’impartició.

  

València, 10 de desembre de 2024

José Antonio Rovira Jover

Conseller d’Educació, Cultura, Universitats i Ocupació